Per has ergo litteras agnoscant omnes tam præsentes quam futuri, quod Nerduinus Miles de villa, quæ Pinus dicitur, et uxor ejus Hermengardis, quæ filia Hugonis de Beria fuit, donaverunt Deo, et sancto Petro, et Besuensi Ecclesiæ, unum mansum in Beria villa, scilicet mansum Gunterii, cum omnibus appendiciis suis in pratis, et in terris, et unum servum nomine Stephanum, quem supradictus Hugo antea concesserat, et unam ancillam, quæ Osanna vocatur, necnon et sororem ejus. Hoc totum tradiderunt Deo, et sancto Petro, ut supra diximus, Nerduimus, et uxor ejus, pro anima Walonis pueri, et pro anima patris sui supra taxati Hugonis, necnon et pro remedio animarum omnium antecessorum suorum fidelium, tam pro vivis, quam pro defunctis. Huic rei adsignamus testes. Signum Nerduini, qui elemosynam fecit. Sign. Milonis de Bellomonte. Sign. Richardi filii ejus. Sign. Hilberti Militis de Salice. Sign. Walonis fratris ejus. Sign. Hugonis Militis de Chimissiaco. Sign Andreæ Presbyteri. De nostra familia quam plurimi. Hoc donum, et hæc elemosyna tradita est per manus Nerduini, et uxoris ejus, per frustum lapidis, super altare Apostolorum Petri et Pauli, cum omni honore, et omni libertate æternaliter possidendum.